b'\n_START_ARTICLE_\nSpjotsodd bru\n_START_SECTION_\nHistorie\n_START_PARAGRAPH_\nDen f\xc3\xb8rste brua p\xc3\xa5 stedet ble bygget i 1840 som en flytebru av tre, etter et \xc3\xb8nske fra sogneprest Magnus Brostrup Landstad. Den ble kun lagt ut om vinteren n\xc3\xa5r vannstanden var relativt jevn, mellom 14. oktober og 14. april, mens man resten av \xc3\xa5ret i stedet m\xc3\xa5tte benytte ferge. P\xc3\xa5 sommeren kunne vannstanden i det da uregulerte vassdraget variere med 3\xe2\x80\x934 meter, noe som ikke fungerte med en flytebru. Den f\xc3\xb8rste ferga hadde plass til en hestevogn, eventuelt en bil. Senere kom det en som hadde plass til to biler eller en buss. Under andre verdenskrig ble den gamle brua og ferga erstattet av en pontongbru som l\xc3\xa5 der helt fram til dagens hengebru ble \xc3\xa5pnet i 1963._NEWLINE_I 1985 startet arbeidet med \xc3\xa5 heve standarden p\xc3\xa5 riksvegen til ti tonns akseltrykk og 50 tonn totalvekt. Fordi brua ikke kunne t\xc3\xa5le to 50-tonns vogntog samtidig ble det satt opp lysregulering s\xc3\xa5nn at alle biler med totalvekt over 35 tonn m\xc3\xa5tte kj\xc3\xb8re inn i en lomme og vente p\xc3\xa5 gr\xc3\xb8nt lys s\xc3\xa5nn at ikke flere s\xc3\xa5 tunge biler var p\xc3\xa5 brua samtidig. All \xc3\xb8vrig trafikk var ikke omfattet av lysreguleringa._NEWLINE_V\xc3\xa5ren 1994 ble det opprinnelige betongdekket frest ned og erstattet med asfaltdekke._NEWLINE_I 2015 ble det kjent at Statens vegvesen planlegger en st\xc3\xb8rre oppgradering av brua ved \xc3\xa5 stive den av s\xc3\xa5nn at den kan takle tyngre kj\xc3\xb8ret\xc3\xb8y. I den forbindelse m\xc3\xa5 brua stenges helt for tunge kj\xc3\xb8ret\xc3\xb8y i flere m\xc3\xa5neder, og vegvesenet \xc3\xb8nsket i utgangspunktet \xc3\xa5 gj\xc3\xb8re det sommeren 2017. Dette f\xc3\xb8rte til protester fra lokalt n\xc3\xa6ringsliv, og spesielt fra reiselivsvirksomheter i Vr\xc3\xa5dal, som heller mente at stenginga m\xc3\xa5tte foreg\xc3\xa5 vinterstid. Vegvesenet tok hensyn til det, og etter at finansieringen kom p\xc3\xa5 plass ble det klart at arbeidene som krever stenging vil starte 1. desember 2018 og holde p\xc3\xa5 i fem m\xc3\xa5neder framover. I den perioden vil veien kun v\xc3\xa6re \xc3\xa5pen for kj\xc3\xb8ret\xc3\xb8y med totalvekt under 3,5 tonn. De eneste som f\xc3\xa5r dispensasjon er ambulanser som m\xc3\xa5tte v\xc3\xa6re tyngre enn det. Folk som reiser med rutebusser vil i perioden bli skysset over brua med minibuss. Hele oppgraderingsarbeidet vil v\xc3\xa6re ferdig h\xc3\xb8sten 2019. Fra november 2016 ble tillatt hastighet over brua satt ned til 50 km/t og lysreguleringa omgjort s\xc3\xa5nn at absolutt alle kj\xc3\xb8ret\xc3\xb8y m\xc3\xa5 vente p\xc3\xa5 gr\xc3\xb8nt lys, for at slitasjen p\xc3\xa5 brua skal bli minst mulig. N\xc3\xa5r oppgraderingsarbeidene er ferdig vil lysreguleringa bli fjernet, da det ikke lenger er behov for den.'